

Praćenje socijalne uključenosti u Republici Srbiji: Indikatori dugotrajne nege

**Izdavač:**

Tim za socijalno uklјučivanje i smanjenje siromaštva

Vlada Republike Srbije

**Autorka:**

Katarina Stanić

**Urednica:**

Biljana Mladenović

**Dizajn i priprema:**

Dalibor Jovanović (prelom), Miloš Radulović (korice)



Vlada



Republike

Srbije

**PODRŠKA:** Izrada publikacije omogućena je sredstvima Švajcarske agencije za razvoj i saradnju u okviru projekta „Podrška unapređenju procesa socijalnog uključivanja u Republici Srbiji”.

**NAPOMENA:** Ova publikacija ne predstavlja zvaničan stav Vlade Republike Srbije. Svi pojmovi upotrebljeni u publikaciji u muškom gramatičkom rodu obuhvataju muški i ženski rod lica na koja se odnose.

# 

# SADRŽAJ

1. SKRAĆENICE 2

2. DUGOTRAJNA NEGA 3

2.1 Pregled mera i indikatora 3

2.2 Kontekstualne informacije i primarni indikatori 8

3. TABELARNI PRIKAZ INDIKATORA 10

4. LITERATURA 29

# SKRAĆENICE

[**ASPIRE** – Atlas of Social Protection – Indicators of Resilience and Equity](http://datatopics.worldbank.org/aspire/home)

**BDP** – Bruto društveni proizvod

**DPN** – dodatak za pomoć i negu drugog lica

**DTN** – dugotrajna nega

**EU** – Evropska unija/European Union

**JLS** – jedinica lokalne samouprave

**MRZBSP** – Ministarstvo za rad zapošljavanje, boračka i socijalna pitanja

**NPN** – naknada za pomoć i negu drugog lica

**NVO** – nevladina organizacija/non-governmental organisation

**OSI** – odrasle osobe sa invaliditetom

**PIO** – penzijsko i invalidsko osiguranje

**PPS** – standard kupovne moći/Purchasing Power Standard

**RSD** – srpski dinar

**RZS** – Republički zavod za statistiku

**RZSZ** – Republički zavod za socijalnu zaštitu

**SILC** – Anketa o prihodima i uslovima života/Survey on Income and Living Conditions

**UDPN** – uvećani dodatak za pomoć i negu

# DUGOTRAJNA NEGA


## Pregled mera i indikatora

Dugotrajna nega (DTN) obuhvata novčana davanja i usluge zdravstvene i socijalne zaštite koje se pružaju u kući ili u institucionalnom okruženju pojedincima kojima je neophodna podrška u obavljanju svakodnevnih aktivnosti tokom dužeg vremenskog perioda[[1]](#footnote-1).

Dugotrajna nega se u Srbiji obezbeđuje u vidu novčanih davanja i usluga u sistemu zdravstvene i socijalne zaštite. U Tabeli i u tekstu koji sledi izdvojeni su indikatori programa DNT davanja i usluga koji su definisani Zakonom o socijalnoj zaštiti i Zakonom o penzijskom i invalidskom osiguranju: naknada za pomoć i negu drugog lica (NPN), dodatak i uvećani dodatak za pomoć i negu drugog lica (DPN i UDPN), usluge smeštaja za stare i odrasle osobe sa invaliditetom (OSI) i pomoć u kući za stara lica.Usluge socijalne zaštite za decu i mlade su razmatrane u okviru odeljka koji se odnosi na oblast socijalne i dečije zaštite.

Novčana davanja za dugotrajnu negu su u mandatu Vlade Republike, a finansiraju se iz republičkog budžeta i iz Fonda za penzijsko – invalidsko osiguranje. U republičkom mandatu je i usluga institucionalnog smeštaja, dok je obezbeđenje usluga u zajednici u mandatu lokalnih samouprava.

**Grafikon:** Sistem dugotrajne nege u Srbiji



Nezavisno od konkretnih programa i davanja, u okviru portfolija Zdravlje i dugotrajna nega (cilj dostupnost nege) Evropska unija prati indikator samoprocena ograničenja u obavljanju svakodnevnih aktivnosti, koji pokazuje udeo lica koja procenjuju da se suočavaju sa ograničenjima ili sa velikim ograničenjima u obavljanju svakodnevnih aktivnosti[[2]](#footnote-2). Izvor za ove podatke je istraživanje SILC. U srpskoj verziji upitnika postoji zahtev da se osobe starije od 15 godina izjasne da li imaju problema sa hranjenjem/oblačenjem, kupanjem, kretanjem unutar stana; pripremom hrane/samostalnim izlaskom iz stana/u radu na poslu ili da prisustvuju časovima; učestvovanjem u drugim aktivnostima i socijalnim kontaktima[[3]](#footnote-3).

Ovaj podatak je značajan jer pokazuje potencijalnu tražnju za programima DNT. Treba međutim ipak imati u vidu da su u pitanju subjektivne procene, da pojedinci veoma različito percipiraju svoju situaciju, da za pojedine vrste ograničenja ne mogu da se ostvare prava, te da i u evropskim zemljama veliki udeo onih koji prema istraživanju SILC smatraju da imaju velika ograničenja u svakodnevnim aktivnostima ne dobijaju novčana davanja za OSI poput na primer invalidske penzije ili invalidnine[[4]](#footnote-4). Dodatno ograničenje za korišćenje ovih podataka proizilazi iz činjenice da u istraživanje nije uključeno pitanje o invalidnosti dece mlađe od 15 godina i da podaci ne mogu da se dezagregiraju na nivo JLS.

Kao i za programe u oblasti socijalne i dečije zaštite, za socijalne transfere iz oblasti dugotrajne nege izdvojeni su indikatori veličine programa, obima intervencije i učinka[[5]](#footnote-5).

Najvažniji indikator **veličine programa** je broj korisnika. U oblasti dugotrajne nege značajno je da se sagledaju korisnici svakog novčanog prava pojedinačno (dodatka, uvećanog dodatka i naknade), zbirno za sva tri prava[[6]](#footnote-6), kao i zbirno korisnici koji ostvaruju pravo iz budžeta po osnovu Zakona o socijalnoj zaštiti (dodatak i uvećani dodatak). Za sve indikatore predviđena je i dezagregacija po polu i velikim starosnim grupama (0-17, 18-64, 65-74, 75 i više[[7]](#footnote-7)), kao i prema regionima i JLS. Za korisnike prava na uvećani dodatak predviđena je i dezagregacija prema izvornom pravu, s obzirom da osobe sa najvišim stepenom invaliditeta mogu da ostvare osnovno pravo u celini prema Zakonu o socijalnoj zaštiti ili kao doplatu u odnosu na naknadu koju dobijaju iz PIO fonda po osnovu osiguranja[[8]](#footnote-8). I u ovoj oblasti je značajno da se prati trend kretanja korisnika tokom godina.

Za stara i odrasla lica korisnike usluge domskog smeštaja važno je da se posebno izdvoje i indikatori koji se odnose na korisnike privatnih domova, iako se u tom slučaju ne obezbeđuje finansiranje boravka u domu iz budžeta. Za sve korisnike predviđena je dezagregacija prema starosti i polu, regionu i JLS, i u zavisnosti od stepena funkcionalne zavisnosti, odnosno potrebnog nivoa podrške, u meri u kojoj to podaci dozvoljavaju. Za korisnike javnih ustanova potrebno je da se sagleda i struktura u zavisnosti od stepena učešća korisnika u ceni smeštaja. Ovaj podatak je neophodan kako bi se procenila dostupnost date usluge siromašnima, onima koji sa manje od polovine učestvuju u finansiranju usluge smeštaja.

Za korisnike usluge pomoć u kući predviđeno je da se pored broja korisnika, uključi i indikator ekvivalentnog broja korisnika. Taj indikator se računa na osnovu pretpostavke o jednakom intenzitetu pružanja usluge svim korisnicima u svim lokalnim samoupravama po modelu pet dana nedeljno dva sata dnevno, tokom 12 meseci u kontinuitetu. Tako se, na primer, ekvivalentan u odnosu na stvarni broj korisnika u datoj LS umanjuje dva puta ako se usluga pruža pet dana nedeljno, ali samo jedan sat dnevno[[9]](#footnote-9). Poređenje lokalnih samouprava prema broju korisnika je smisleno jedino ako se umesto stvarnog preračuna ekvivalentan broj korisnika.

**Indikatori obima intervencije i održivosti** su pre svega rashodi, iskazani u RSD, ali i kao udeo u bruto domaćem proizvodu i u ukupnim budžetskim rashodima Republike Srbije. Dodatno, radi međunarodnih poređenja predviđeno je da se rashodi iskazuju i u standardima kupovne moći po stanovniku (PPS per capita).

Udeo rashoda za DTN u bruto domaćem proizvodu predstavlja ulazni podatak za EU indikatore – *ukupni rashodi za DNT usluge zdravstvene i socijalne zaštite kao % BDP[[10]](#footnote-10), i projekcija javnih rashoda za dugotrajnu negu kao % BDP*,u okviru portfolija *Zdravlje i dugotrajna nega* (primarni indikator dugotrajne održivosti sistema: rashodi i efikasnost, treći cilj)[[11]](#footnote-11)*.* Drugi od ova dva indikatora uključuje i rashode za novčane transfere, a iako se u naslovu pominju projekcije, procenjuju se i tekući ukupni DTN rashodi[[12]](#footnote-12).Pretpostavke na osnovu kojih se izrađuju projekcije za zemlje EU usaglašene su u okviru Komiteta za ekonomsku politiku EU i regularno se objavlju u izveštajima Evropske komisije i Komiteta za ekonomsku politiku o starenju[[13]](#footnote-13).

Za pomoć u kući za stare dodatno je predloženo da se rashodi iskazuju u RSD po stanovniku na nivou jedinica lokalne samouprave i kao udeo u lokalnom budžetu. Za ocenu **efikasnosti** od značaja je i sagledavanjejediničnih troškova. Jedinični troškovi, troškovi po korisniku (domaćinstvu), za jedan sat pružene usluge predstavljaju odnos ukupnih godišnjih tekućih rashoda i ukupnog broja sati godišnjeg pružanja usluge svim korisnicima (domaćinstvima) u jednoj LS.

Od **indikatora učinka** izdvojena je stopa obuhvata za sva davanja, a za novčane socijalne transfere, i distribucija korisnika i sredstava prema kvintilima, iznosi novčanih transfera. Radi sagledavanja adekvatnosti, izdvojena je i stopa zamene za uvećani dodatak za negu i pomoć drugog lica.

**Obuhvat** omogućava procenu veličine i dostupnosti programa, a pokazatelji su definisani kao stope obuhvata koje podrazumevaju stavljanje u odnos broja korisnika određenog novčanog davanja ili usluge i odgovarajućeg dela populacije (na primer populacije starije od 65 godina).

Alternativno, za pojedina prava stopa obuhvata bi u popisnim godinama mogla da se računa i stavljanjem u odnos broja korisnika i broja osoba sa invaliditetom. Prema popisnim podacima, osobama sa invaliditetom smatraju se svi koji su se izjasnili da funkcionišu „uz velike poteškoće“ ili da su „potpuno onemogućeni“ u obavljanju svakodnevnih aktivnosti usled problema sa vidom, sluhom, hodom ili penjanjem uz stepenice, pamćenjem/koncentracijom, samostalnošću pri odevanju/ishrani/održavanju lične higijene, i sa komunikacijom[[14]](#footnote-14).

U međupopisnim godinama podaci za procenu broja OSI (15 i više) mogu da se dobiju na osnovu istraživanja SILC, u kome se definicija donekle razlikuje od one koja je korišćena pri popisu stanovništva. Kao što je već ukazano, ograničenje za korišćenje ovih podataka proizilazi iz činjenice da u SILC istraživanje nije uključeno pitanje o deci koja su mlađa od 15 godina i da podaci ne mogu da se dobiju na nivou JLS. Ovo drugo ograničenje je posebno značajno za usluge socijalne zaštite koje su u mandatu lokalnih samouprava i koje su veoma neravnomerno razvijene.

Na osnovu SILC istraživanja može da se proceni i greška isključenosti, odnosno *stopa neostvarivanja prava* zanovčane naknade*,* uz ograde koje su ranije iznete u pogledu podataka o broju osoba sa invaliditetom.

**Distribucija korisnika i sredstava prema kvintilima dohotka** omogućava procenu o tome da li su programi novčanih DNT transfera dizajnirani na način da se budžetska sredstva više dodeljuju boljestojećima, siromašnima ili ravnomerno duž dohodovnog spektra.

**Iznosi davanja i naknada** predstavljaju jednu od osnovnih informacija i o programu DNT. Iznosi novčanih transfera su definisani odgovarajućim zakonima i usklađuju se sa zakonskim odrednicima. **Prosečan iznos transfera po korisniku** pre svega ima smisla da se iskazuje za svako pravo posebno, s obzirom da su davanja namenjena osobama sa različitim stepenom invaliditeta. Za uvećani dodatak potrebno je da se izvrši dezagregacija s obzirom na vrstu uvećanja – da li je u pitanju doplata korisnicima PIO fonda ili iznos koji dobijaju korisnici sa u celini ostvarenim pravom po osnovu Zakona o socijalnoj zaštiti.

Za procenu **adekvatnosti novčanih transfera** izdvojen je samo jedan indikator, s obzirom da je u sistemu jedino potpuno jasno formulisana svrha uvećanog dodatka za pomoć i negu drugog lica, koji treba da omogući dovoljno visoko davanje u slučaju da se član porodice koji se brine o detetu ili osobi sa invaliditetom opredeli da ostane izvan tržišta rada[[15]](#footnote-15). Otuda je predloženo da se adekvatnost ovog transfera sagledava u odnosu na minimalnu zaradu.

Na kraju, izdvojen je i veći broj indikatora sa ciljem ocene **kvaliteta usluga.** Za sve usluge DTN, predloženo je da se prate indikatori ispunjenosti minimalnih standarda i zadovoljstva korisnika. Dodatno, radi analize kvaliteta programa domskog smeštaja, potrebno je da se sagleda i učestalost izrade individualnih planova zaštite, izloženost korisnika nasilju, kontakti sa porodicom i funkcionisanje kontrolnih mehanizama (inspekcije i stručnog nadzora). Uključeno je još nekoliko indikatora adekvatnosti ustanova koji su svrstani u dve grupe: prva koja sadrži nekolicinu indikatora koji se tiču osoblja, i drugu koja oslikava funkcionalne karakteristike smeštajnog kapaciteta. Za uslugu pomoć u kući predloženo je da se sagleda u kojoj meri uslugu pružaju obučeni neposredni pružaoci usluga.

Izbor najvažnijih indikatora kvaliteta svakako bi morao da bude predmet široke stručne rasprave.

## Kontekstualne informacije i primarni indikatori

Kao i u svim drugim oblastima, radi boljeg razumevanja indikatora DNT moguće je izdvojiti veći broj ***kontekstualnih informacija*.** Među ključne kontekstualne informacije spadaju:

* Bruto domaći proizvod (ukupni i po stanovniku, iskazan u RSD i PPS);
* Rashodi za funkciju/rizik starost (% BDP);
* Rashodi za usluge socijalne zaštite (RSD, % BDP);
* Stopa i dubina (rizika) siromaštva starih i osoba sa invaliditetom, pre i posle transfera;
* Struktura stanovništva prema starosnim grupama;
* Očekivano trajanje života u 65. godini starosti;
* Udeo i struktura staračkih domaćinstava i udeo starih roditelja koji žive sa svojom decom („co-residence“ indeks);
* Broj i regionalni raspored ustanova socijalne zaštite i NVO koje pružaju usluge socijalne zaštite;
* Broj i struktura zaposlenih u ustanovama socijalne zaštite;
* Visina minimalne zarade.

Lista ***primarnih indikatora*** bi mogla da uključi:

* Portfolio: zdravlje i dugotrajna nega
  + *Udeo lica koja procenjuju da se suočavaju sa ograničenjima ili sa velikim ograničenjima u obavljanju svakodnevnih aktivnosti;*
* Dimenzija: veličina programa i dostupnost – stopa obuhvata
  + *Udeo korisnika davanja i naknade za negu i pomoć drugog lica u ukupnom broju stanovnika u datoj godini i udeo starih (65 i više); korisnika u populaciji 65 i više;*
  + *Udeo starih (65 i više) korisnika domskog smeštaja (u javnoj i privatnoj svojini) u ukupnom broju starih (65 i više);*
  + *Udeo odraslih sa invaliditetom (26-64) korisnika domskog smeštaja na 100.000 stanovnika (26-64);*
  + *Udeo starih (65 i više) korisnika pomoći u kući u ukupnom broju starih (65 i više);*
* Dimenzija: ravnomernost distribucije sredstava
  + *Udeo korisnika novčane naknade i davanja koji pripadaju određenom kvintilu u ukupnom broju korisnika (%);*
* Dimenzija: obim intervencije i održivost
  + *Javni rashodi za program novčanih naknada, % BDP, % budžeta, PPS po stanovniku;*
  + *Javni rashodi za porodični i domski smeštaj starih i odraslih (RSD, rashodi po korisniku % BDP*);
  + *Javni rashodi za uslugu pomoć u kući za odrasle i stare u datoj godini (RSD, % BDP, % budžeta, PPS po stanovniku);*
* Dimenzija: adekvatnost
  + *Odnos prosečnog mesečnog iznosa uvećanog dodatka po korisniku u datoj godini i prosečne minimalne zarade (bruto) u datoj godini;*
* Dimenzija: kvalitet
  + *Udeo korisnika smeštenih u ustanove koje poseduju licencu na period od 6 godina u ukupnom broju korisnika;*
  + *Udeo korisnika smeštaja i pomoći u kući koji su zadovoljni pruženim uslugama;*
  + *Udeo korisnika u ustanovama u kojima je obavljen inspekcijski i stručni nadzor u toku godine u ukupnom broju korisnika;*
  + *Udeo korisnika domskog i porodičnog smeštaja koji su izloženi nasilju u datoj godini (%);*
  + *Udeo korisnika pomoći u kući kojima uslugu pružaju obučeni neposredni pružaoci usluge u ukupnom broju korisnika usluge.*

# TABELARNI PRIKAZ INDIKATORA

**Dugotrajna nega (DTN)**

|  |  |  |  |  |
| --- | --- | --- | --- | --- |
| **Indikator i dimenzija** | **Definicija** | **Dezagregacija** | **Izvor** | **Komentar** |
| ***Samoprocena ograničenja u obavljanju svakodnevnih aktivnosti***  **EU indikator**  Portfolio: Zdravlje i dugotrajna nega  Cilj – dostupnost nege  *Sekundarni indikator*  (HC- S1) | Udeo lica koja procenjuju da se suočavaju sa ograničenjima ili sa velikim ograničenjima u obavljanju svakodnevnih aktivnosti | Pol  Starost (18-44; 18-64;  45-54; 55-64;  65 i više; 75 i više)  Kvintili dohotka | SILC | Ovaj pokazatelj ne omogućava da se sagledaju i procene pojedini programi DTN, pa je prikazan zasebno |

**Program: novčana davanja i naknade za pomoć i negu drugog lica**

|  |  |  |  |  |
| --- | --- | --- | --- | --- |
| **Pokazatelj i dimenzija** | **Definicija** | **Dezagregacija** | **Izvor** | **Komentar** |
| **1. Korisnici**  ***Broj i struktura korisnika***  Dimenzija*: veličina programa*  Output indikator | 1a Prosečan mesečni broj korisnika dodatka za pomoć i negu drugog lica (DPN) u datoj godini | Pol  Velike starosne grupe (0-17, 18-64, 65-74, 75 i više)  Region, JLS | Administrativni podaci MRZBSP | Broj pojedinaca i domaćinstava u isplati datog meseca (a ne za dati mesec)  Podaci za velike starosne grupe prema podacima prvog u mesecu |
| 1b Prosečan mesečni broj korisnika uvećanog dodatka za pomoć i negu drugog lica (UDPN) u datoj godini | Pol  Velike starosne grupe (0-17, 18-64, 65-74, 75 i više)  Izvorno pravo (PIO fond – doplata, socijalna zaštita – pun iznos)  Region, JLS | Administrativni podaci MRZBSP |  |
| 1c Prosečan mesečni broj korisnika naknade za pomoć i negu drugog lica (NPN) u datoj godini | Pol  Velike starosne grupe (18-64, 65-74, 75 i više)  Region*,* JLS | Administrativni  podaci (PIO fond) |  |
| 1d Prosečan mesečni broj korisnika dodatka i uvećanog dodatka za pomoć i negu drugog lica u datoj godini | Pol.  Velike starosne grupe (0-17, 18-64, 65-74, 75 i više).  Region, JLS. | Administrativni podaci MRZBSP |  |
| 1e Prosečan mesečni broj korisnika dodatka, uvećanog dodatka i naknade za pomoć i negu drugog lica u datoj godini | Pol  Velike starosne grupe (0-17, 18-64, 65-74, 75 i više), prema podacima prvog u mesecu  Region, JLS. | Administrativni podaci  (MRZBSP i PIO fond) | Ukupan broj korisnika ne može da se dobije prostim sabiranjem, s obzirom da se jedan broj korisnika NPN i UDPN preklapa |
| **2.Obuhvat**  *Stope obuhvata*  Indikatori učinka  *2.1 Opšta stopa obuhvata*  Dimenzija: *veličina programa i dostupnost* | 2.1 Broj korisnika davanja i naknade za negu i pomoć drugog lica u datoj godini u odnosu na ukupan broj OSI  Alternativno:  2.1a Udeo korisnika davanja i naknade za negu i pomoć drugog lica u ukupnom stanovništvu u datoj godini | Pol  Starost (0-17, 18-64, 65-74, 75 i više) u popisnim godinama; (16-64, 65-74, 75 i više) u međupopisnim godinama  Region, JLS u popisnim godinama  Pol  Starost (0-17, 18-64, 65-74, 75 i više)  Vrsta transfera (dodatak, uvećani dodatak, naknada)  Region, JLS | Administrativni podaci (MRZBSP i PIO fond) i RZS (popis), SILC | Broj OSI na osnovu popisnih podataka je dostupan samo u popisnim godinama  U međupopisnim godinama broj OSI 15 i više na osnovu SILC istraživanja |
| *2.2 Stopa obuhvata starih*  Dimenzija: *veličina programa i dostupnost* | 2.2 Broj korisnika 65 i više u odnosu na ukupan broj starih 65 i više (%) | Pol  Starost (65-74, 75 i više) | SILC |  |
| *2.3 Stopa obuhvata starijih maloletnika i mladih*  Dimenzija: *veličina programa i dostupnost.* | 2.3 Broj korisnika 15-29 u odnosu na ukupan broj OSI 15-29 (%)  2.3a Broj korisnika 15-29 u odnosu na ukupan broj stanovnika 15-29 (%) | Pol  Starost (65-74, 75 i više) | SILC |  |
| *2.4 Stopa obuhvata dece (0-17)*  Dimenzija: *veličina programa i dostupnost* | 2.4 Broj korisnika 0-17 u odnosu na ukupan broj OSI (0-17) godina (%)  2.4a Broj dece korisnika u odnosu na ukupan broj dece (%) |  |  | Broj OSI (0-17) je raspoloživ samo u popisnim godinama |
| *2.5 Stopa neostvarivanja prava*  Dimenzija: *horizontalna efikasnost*  (greška isključenosti) | 2.5 Broj OSI 15 i više koji ne ostvaruju pravo u odnosu na zbir OSI 15 i više koji ostvaruju i ne ostvaruju pravo | Pol | SILC |  |
| **3. Distribucija korisnika prema kvintilima (dohotka**)  Dimenzija: *Ravnomernost distribucije korisnika*  Indikator učinka | 3. Udeo korisnika naknade i davanja koji pripadaju određenom kvintilu u ukupnom broju korisnika (%) | Kvintili(I, II, III, IV, V) | SILC |  |
| **4. Rashodi**  Dimenzija*: obim intervencije i održivost.*  Input indikatori.  **Input za**  **EU indicator**: *projekcija* *javnih* *rashoda za dugotrajnu negu kao % BDP*  Portfolio: Zdravlje i dugotrajna nega  Indikatori dugotrajne održivosti sistema: rashodi i efikasnost (treći cilj)  *Primarni indikator*  (HC P14) | 4a Ukupni godišnji javni rashodi (RSD)  4b Javni rashodi za program kao % BDP, % budžeta, PPS per capita u datoj godini  4c Projekcija javnih rashoda (RSD) i % BDP do 2060. godine | Velike starosne grupe (0-17, 18-64, 65-74, 75 i više) prema podacima prvog u mesecu  Vrsta prava (dodatak, uvećani dodatak, naknada)  Regioni i JLS | Administrativni podaci MRZBSP i PIO fond  Administrativni podaci MRZBSP i RZS, Ministarstvo finansija | Za zemlje EU-28 izvor su izveštaji o starenju Komiteta za ekonomsku politiku i radne grupe za starenje. |
| **5. Distribucija davanja prema kvintilima (dohotka)**  Dimenzija: *ravnomernost distribucije sredstava*  Indikatori učinka | 5. Udeo sredstava koja se dodeljuju korisnicima koji pripadaju određenom kvintilu (dohotka) u ukupnim rashodima | Kvintili(I, II, III, IV, V) | SILC |  |
| 5.1 *Kvintilni odnos davanja* | 5.1 Odnos između udela sredstava koja se dodeljuju korisnicima iz najsiromašnijeg kvintila i udela sredstava koja se dodeljuju korisnicima iz najvišeg kvintila (po dohotku) |  | SILC |  |
| **6. Iznos**  *Prosečan iznos transfera po korisniku*  Indikatori učinka | 6a Prosečan mesečni iznos po korisniku u datoj godini (RSD i PPS)  6b Prosečan mesečni iznos DPN po korisniku koji prima DPN u datoj godini (RSD i PPS)  6c Prosečan mesečni iznos UDPN po korisniku koji prima UDPN u datoj godini (RSD i PPS)  6d Prosečan mesečni iznos NPN po korisniku koji prima NPN u datoj godini (RSD i PPS) | Vrsta uvećanja (doplata, pun iznos) | Administrativni podaci (MRZBSP i PIO fond)  Administrativni podaci MRZBSP  Administrativni podaci MRZBSP  Administrativni podaci  (PIO fond) |  |
| **7. Adekvatnost**  Indikatori učinka  *Odnos uvećanog dodatka i minimalne zarade* | 7. Odnos prosečnog mesečnog iznosa uvećanog dodatka po korisniku u datoj godini  i prosečne minimalne zarade (bruto) u datoj godini |  | Administrativni podaci MRZBSP i podaci RZS | Uvećani dodatak je najveće davanje za pomoć i negu drugog lica |

**Program: Domski i porodični smeštaj za odrasle i stare**

|  |  |  |  |  |
| --- | --- | --- | --- | --- |
| **Pokazatelj i dimenzija** | **Definicija** | **Dezagregacija** | **Izvor** | **Komentar** |
| **Korisnici**  Output indikator  ***Broj i struktura korisnika***  Dimenzija*: veličina programa* | 1a Prosečan mesečnin broj korisnika porodičnog i domskog smeštaja u javnoj svojini u datoj godini | Pol  Velike starosne grupe  (0-17, 18-64, 65 i više)  Vrsta smeštaja (domski, porodični)  Region, JLS | Administrativni podaci MRZBSP |  |
|  | 1b Prosečan mesečan broj starih (65 i više) korisnika domskog smeštaja u javnoj svojini u datoj godini  1c Broj starih (65 i više) korisnika domskog smeštaja u privatnoj svojini | Pol  Starosne grupe (65-74, 75 i više)  Stepen funkcionalne zavisnosti (funkcionalno nezavisni, poluzavisni i zavisni)  Stepeni podrške (1-4)  Visina učešča u ceni smeštaja (100%, <50%, 50>100%)  Region, JLS  Pol.  Starosne grupe (65-74, 75 i više)  Stepeni podrške (1-4).  Region, JLS | Administrativni podaci MRZBSP  MRZBSP    RZSZ |  |
|  | 1d Prosečan mesečni broj odraslih osoba sa invaliditetom (26-64) korisnika domskog smeštaja u datoj godini | Pol  Stepeni podrške  Region, JLS | Administrativni podaci MRZBSP |  |
|  | 1e Prosečan mesečni broj odraslih sa invaliditetom i starih (26 i više) korisnika porodičnog smeštaja u datoj godini | Pol  Starost (26-64, 65 i više), prema podacima prvog u mesecu  Region, JLS | Administrativni podaci MRZBSP |  |
| **2. Dostupnost i obuhvat**  *2.1 Dostupnost domskog smeštaja za stare*  Dimenzija: *veličina programa i dostupnost* | 2.1 Udeo starih (65 i više) korisnika domskog smeštaja (i u privatnoj i u javnoj svojini) u ukupnom broju starih (65 i više)  2.1a Udeo starih (65 i više) korisnika smeštaja u javnoj svojini u ukupnom broju starih (65 i više) | Pol  Starost (65-74, 75 i više)  Vrsta svojine (privatna, javna)  Region, JLS  Pol  Starost (65-74, 75 i više)  Region, JLS | Administrativni podaci MRZBS i RZS (popis i procene stanovništva)  RZSZ „Izveštaj o radu licenciranih ustanova za smeštaj odraslih i starijih korisnika u 2015. godini – nejavni sektor“ |  |
| *2.2 Obuhvat odraslih domskim smeštajem za odrasle* | 2.2 Broj odraslih sa invaliditetom (25-64) korisnika domskog smeštaja na 100.000 stanovnika (25-64) | Pol  Region, JLS | Administrativni podaci MRZBSP  i RZS |  |
| *2.3 Dostupnost porodičnog smeštaja za stare i odrasle*  Dimenzija: *veličina programa i dostupnost* | 2.3 Broj odraslih sa invaliditetom i starih (25-64) korisnika porodičnog smeštaja na 100.000 stanovnika (25-64) | Pol.  Region, JLS | Administrativni podaci MRZBS i RZS (popis i procene stanovništva) |  |
| **3. Rashodi**  *Javni rashodi za smeštaj starih i OSI u domovima u javnoj svojini*  **Input za**  **EU indikatore**: *Ukupni rashodi za DNT usluge zdravstvene i socijalne zaštite kao % BDP* i  *Projekcija* javnih *rashoda za dugotrajnu negu kao % BDP*  Portfolio: Zdravlje i dugotrajna nega (treći cilj).  *Primarni indikator*  (HC-P12) i (HC P14) | 3.1 Godišnji javni rashodi za smeštaj starih i OSI u domovima u javnoj svojini (RSD) i udeo u BDP  3.1a Javni rashodi po korisniku  3.1b Godišnji privatni rashodi za smeštaj starih i OSI u domovima u javnoj svojini (RSD) i udeo u ukupnim rashodima | Tipustanove  Starost (26-64; 65-74; 75 i više)  Tip ustanove  Starost (26-64; 65-74; 75 i više)  Tip ustanove  Starost (26-64; 65-74; 75 i više) | Administrativni podaci MRZBSP, Ministarstvo finansija |  |
| *3.2. Javni rashodi za porodični smeštaj starih i OSI*  Input indikator.  Dimenzija: *obim intvervencije*  **Input za**  **EU indikatore**: *Ukupni rashodi za DNT usluge zdravstvene i socijalne zaštite kao % BDP* i  *Projekcija* javnih *rashoda za dugotrajnu negu kao % BDP.*  Portfolio: Zdravlje i dugotrajna nega (treći cilj).  *Primarni indikator*  (HC-P12) i (HC P14). | 3.2 Godišnji javni rashodi za porodični smeštaj starih i OSI (RSD)  3.2a Udeo javnih rashoda za porodični smeštaj starih i OSI u BDP (%)  3.2b Javni rashodi po korisniku.  3.2c Godišnji privatni rashodi za porodični smeštaj starih i OSI (RSD) i udeo u ukupnim rashodima | Tip ustanove  Starost (26-64; 65-74; 75 i više)  Tip ustanove  Starost (26-64; 65-74; 75 i više)  Tip ustanove.  Starost (26-64; 65-74; 75 i više).  Tip ustanove.  Starost (26-64; 65-74; 75 i više). | Administrativni podaci MRZBSP, Ministarstvo finansija |  |
| **4. Kvalitet**  *4.1 Ispunjenost minimalnih standarda* | 4.1 Udeo ustanova koje poseduju licencu na period od 6 godina  4.1a Udeo korisnika u ustanovama koje poseduju licencu na period od 6 godina u ukupnom broju korisnika | Privatne i javne  Tip ustanove  Region  Privatne i javne  Tip ustanove  Region | MRZBSP | Za razliku od ograničene licence, licenca koja se izdaje na 6 godina znači da ustanova ispunjava standarde i uslove za pružanje određene usluge socijalne zaštite. |
| 4.2. *Individualni plan zaštite* | 4.2 Udeo korisnika u ustanovama u javnoj svojini za koje je izrađen individualni plan zaštite u ukupnom broju korisnika u datoj godini (%)  4.2a Udeo korisnika u ustanovama u javnoj svojini koji su konsultovani pri izradi individualnog plana zaštite u datoj godini (%) | Tip ustanove  Region  Tip ustanove  Region | MRZBSP, RZSZ |  |
| 4.3. *Zadovoljstvo korisnika* | 4.3 Udeo ustanova u kojima je sprovedena anketa o zadovoljstvu korisnika u datoj godini (%)  4.3a Udeo korisnika koji su zadovoljni pruženim uslugama u ukupnom broju anketiranih korisnika u datoj godini | Privatne i javne  Tip ustanove  Region |  |  |
| 4.4. *Kontrolni mehanizmi* | 4.4 Udeo korisnika domskog smeštaja u kojima je obavljen inspekcijski i stručni nadzor u toku godine (%) | Tip ustanove.  Vrsta nadzora (inspekcijski, stručni). |  |  |
| 4.5. *Kontakti sa porodicom* | 4.5 Udeo korisnika domskog smeštaja u javnoj svojini koji imaju srodnike ali sa njima nisu u kontaktu (%) | Tip ustanove  Starost (26-64; 65-79; 80 i više) | RZSZ – izveštaji o radu ustanova |  |
| 4.6. *Izloženost nasilju* | 4.6 Udeo korisnika domskog smeštaja u javnoj svojini koji su izloženi nasilju u datoj godini (%) | Pol  Starost | RZSZ – izveštaji o radu ustanova |  |
| *4.7.* *Adekvatnost ustanova u javnoj svojini – osoblje* | 4.7 Odnos broja stručnih radnika i korisnika  4.7a Odnos broja pružaoca nege i korisnika  4.7b Odnos broja medicinskih radnika i korisnika  4.7c Udeo profesionalnog osoblja u ustanovama za smeštaj koje je učestvovalo u stručnim obukama u datoj godini (%) | Tip ustanove | RZSZ – izveštaji o radu ustanova |  |
| *4.8. Adekvatnost ustanova u javnoj svojini* | 4.8 Udeo korisnika domskog smeštaja u ustanovama koje su pristupačne  4.8a. Udeo jednokrevetnih soba/apartmana u smeštajnim kapacitetima u ustanovama u javnoj svojini |  | RZSZ – izveštaji o radu ustanova | Objekat je u celini pristupačan ako je pristupačan prema svih 5 kriterijuma o kojima se prikupljaju podaci |

**Program:** **Pomoć u kući za stare (65 i više)**

|  |  |  |  |  |
| --- | --- | --- | --- | --- |
| **Pokazatelj i dimenzija** | **Definicija** | **Dezagregacija** | **Izvor** | **Komentar** |
| **1. Korisnici**  ***Broj i struktura korisnika***  Dimenzija*: veličina programa.*  Output indikator | 1.1 Prosečan mesečni broj korisnika  1.2 Ekvivalentan broj korisnika | Pol  Starost (65-74, 75 i više).  Region, JLS  Starost (65-74, 75 i više).  Region, JLS | Mapiranje,  RZSZ | Ekvivalentan broj korisnika izračunat je na osnovu pretpostavke o jednakom intenzitetu pružanja usluge svim korisnicima u svim LS, po modelu 5 dana nedeljno dva sata dnevno tokom cele godine |
| **2. Dostupnost**  *Dostupnost pomoći u kući za stare*  Dimenzija: *veličina programa i dostupnost* | Udeo korisnika (65 i više) u ukupnom broju starih (65 i više) (%) | Pol  Starost (65-74, 75 i više)  Urbano ruralno  Region, JLS | Mapiranje.  RZSZ |  |
| **3. Rashodi**  Dimenzija*: obim intervencije*  Input indikator  **Input za**  **EU indikatore**: *Ukupni rashodi za DNT usluge zdravstvene i socijalne zaštite kao % BDP* i  *Projekcija* javnih *rashoda za dugotrajnu negu kao % BDP*  Portfolio: Zdravlje i dugotrajna nega (treći cilj)  *Primarni indikator*  (HC-P12) i (HC P14) | 3.1 Javni rashodi za uslugu pomoći u kući u datoj godini (RSD, % BDP, % budžeta, PPS po stanovniku)  3.2 Udeo javnih rashoda za pomoć u kući u pojedinim JLS u odnosu na rashode lokalnih budžeta u datoj godini (%)  3.3 Javni rashodi za uslugu u datoj JLS po stanovniku u datoj godini (RSD)  3.4 Jedinični troškovi po satu pružene usluge u datoj godini (RSD) | JLS  JLS | Mapiranje,  RZSZ. | Jedinični troškovi za uslugu pomoći u kući se računaju na osnovu podataka o rashodima, korisnicima (domaćinstvima), modelu/intenzitetu pružanja usluge i na osnovu kontinuiteta pružanja usluge tokom godine |
| **4. Kvalitet** | 4.1 Udeo korisnika koji koriste uslugu pružaoca koji poseduju licencu na period od 6 godina u ukupnom broju korisnika usluge | JLS | Mapiranje,  RZSZ | Za razliku od ograničene licence, licenca koja se izdaje na 6 godina znači da ustanova ispunjava standarde i uslove za pružanje određene usluge socijalne zaštite |
|  | 4.2 Udeo korisnika koji su učestvovali u istraživanju zadovoljstva korisnika u ukupnom broju korisnika u datoj godini (%)  4.2a Udeo korisnika koji su zadovoljni pruženim uslugama u ukupnom broju anketiranih korisnika u datoj godini (%) | JLS |  |  |
|  | 4.3 Udeo korisnika kojima uslugu pružaju obučeni neposredni pružaoci usluge u ukupnom broju korisnika usluge | JLS |  | Smatra se da su neposredni pružaoci usluga obučeni ako poseduju sertifikat o završenoj obuci po nekom od akreditovanih programa. |

# LITERATURA

Applica & CESEP & European Centre (2007): Compilation of Disability Statistical Data Coming from the Administrative Registers of the Member States (Etude sur la compilation de données statistiques sur le handicap à partir des registres administratifs des états membres).

Colombo, F. Llena-Nozal, A., Mercier, J., Tjadenset, F. (2011): Help Wanted? Providing and Paying for Long-Term Care, OECD Health Policy Studies, OECD Publishing. Preuzeto sa: [dx.doi.org/10.1787/9789264097759-en](http://dx.doi.org/10.1787/9789264097759-en).

European Commission (2012): The 2012 Ageing Report - Economic and budgetary projections for the 27 EU Member States (2010-2060). European Economy 2/2012. Preuzeto sa: ec.europa.eu/economy\_finance/publications/european\_economy/2012/pdf/ee-2012-2\_en.pdf.

1. Indicators Sub-Group of Social Protection Committee (2015): Portfolio of EU Social Indicators for the Monitoring of Progress Towards the EU Objectives for Social Protection and Social Inclusion. Report.

Matković, G., Mijatović, B., Stanić, K. (2014): Novčana davanja za decu i porodice sa decom u Srbiji – analiza i preporuke, UNICEF/CSP/CLDS, Beograd.

Matković, G., Stanić, K. (2013): Socijalna zaštita u starosti: dugotrajna nega i socijalne penzije, FEFA/CSP/SIPRU,  Beograd.

1. RZS (2009): SILC – Anketa o prihodima i uslovima života – uzorak. „Službeni glasnik Republike Srbije“ broj 104/2009. Preuzeto sa: www.stat.gov.rs/WebSite/userFiles/file/Apd/Upitik%20za%20lice.pdf.

Tim za socijalno uključivanje i smanjenje siromaštva (2016): Mapiranje usluga socijalne zaštite u nadležnosti jedinica lokalnih samouprava u Republici Srbiji. Preuzeto sa: socijalnoukljucivanje.gov.rs/wp-content/uploads/2016/12/Mapiranje-usluga-socijalne-zastite.pdf.

1. Wordl Bank (2017): ASPIRE – The Atlas of Social Protection - Indicators of Resilience and Equity – Data Sources and Methodology. Preuzeto sa: datatopics.worldbank.org/aspire/documentation.

1. Colombo et al. (2011): Help Wanted? Providing and Paying for Long-Term Care, OECD Health Policy Studies, OECD Publishing. [↑](#footnote-ref-1)
2. Indicators Sub-Group of Social Protection Committee (2015): Portfolio of EU Social Indicators for the Monitoring of Progress Towards the EU Objectives for Social Protection and Social Inclusion. [↑](#footnote-ref-2)
3. www.stat.gov.rs/WebSite/userFiles/file/Apd/Upitik%20za%20lice.pdf. [↑](#footnote-ref-3)
4. Applica & CESEP & European Centre (2007): Compilation of Disability Statistical Data Coming from the Administrative Registers of the Member States (Etude sur la compilation de données statistiques sur le handicap à partir des registres administratifs des états membres), p. 6. [↑](#footnote-ref-4)
5. Pokazatelji su definisani delimično po uzoru na ASPIRE indikatore Svetske banke. Preuzeto sa: datatopics.worldbank.org/aspire/documentation. [↑](#footnote-ref-5)
6. Ukupan broj korisnika ne može da se dobije prostim sabiranjem, s obzirom da se jedan broj korisnika DPN i UDPN preklapa. [↑](#footnote-ref-6)
7. S obzirom da je najveći broj korisnika ovih transfera među najstarijima, predloženo je da se struktura upotpuni i sa starosnom grupom 75 i više godina starosti. [↑](#footnote-ref-7)
8. Više o sistemu novčanih davanja videti Matković i Stanić (2013): Socijalna zaštita u starosti: dugotrajna nega i socijalne penzije, FEFA/CSP/SIPRU. [↑](#footnote-ref-8)
9. Više o ekvivalentnom broju korisnika videti u socijalnoukljucivanje.gov.rs/wp-content/uploads/2016/12/Mapiranje-usluga-socijalne-zastite.pdf. [↑](#footnote-ref-9)
10. Ovaj indikator se na sajtu EU koji prikazuje indikatore zdravstvene zaštite i dugotrajne nege naziva *ukupni rashodi za DTN zdravstvenu zaštitu* *kao % BDP*. Preuzeto sa: ec.europa.eu/eurostat/web/employment-and-social-inclusion-indicators/social-protection-and-inclusion/health-long-term-care. A u publikaciji Indicators Sub-Group of Social Protection Committee (2015) se naziva *ukupni rashodi za DTN kao % BDP*, ali je iz objašnjenja jasno da se odnosi na rashode koji uključuju i usluge DTN socijalne zaštite (kategorija H.C.R. 1 u sistemu zdravstvenih računa), a ne i novčana davanja. [↑](#footnote-ref-10)
11. Indicators Sub-Group of Social Protection Committee (2015): Portfolio of EU Social Indicators for the Monitoring of Progress Towards the EU Objectives for Social Protection and Social Inclusion, p. 53. [↑](#footnote-ref-11)
12. European Commission (2012): The 2012 Ageing Report - Economic and budgetary projections for the 27 EU Member States (2010-2060), p. 226. [↑](#footnote-ref-12)
13. ec.europa.eu/economy\_finance/publications/european\_economy/ageing\_report/index\_en.htm. [↑](#footnote-ref-13)
14. Republički zavod za statistiku (2013): SILC – Anketa o prihodima i uslovima života – uzorak. Preuzeto sa: www.stat.gov.rs/WebSite/userFiles/file/Apd/Upitik%20za%20lice.pdf. [↑](#footnote-ref-14)
15. Matković, Mijatović, Stanić (2014): Novčana davanja za decu i porodice sa decom u Srbiji – analiza i preporuke, UNICEF/CSP/CLDS. [↑](#footnote-ref-15)